Kauluspaita

pienoiskuva|pysty|Valkoinen kauluspaita ja farkut.
Kauluspaita on vaatekappale, jossa on kaulus, hihat (yleensä joko pitkät tai lyhyet, joskus naisten paidoissa myös 3/4-mittainen), kalvosimet (vain pitkähihaisessa paidassa) ja etuosassa napitus kauluksesta helmaan asti. 

Naisten vastaavasta vaatteesta on käytetty nimitystä paitapusero, mutta nykyisin sekä miesten että naisten vaatetta sanotaan kauluspaidaksi. Miesten paidan erottaa naisten paidasta se, että napit ovat edestäpäin katsottuna vasemmalla.

Nykyisen kauluspaidan katsotaan syntyneen vuonna 1871, kun brittiläinen yritys Brown, Davis & Co. patentoi paidan, joka oli napitettu alas asti.Roetzel (2000), s. 50

1800-luvun lopulle saakka valkoinen paita oli lähinnä yläluokan vaate, koska harvoilla oli tarpeeksi rahaa pestä ja omistaa useita varapaitoja vaihtamista varten.

Nykyinen taitettu kaulusmalli syrjäytti pystykauluksen 1930-luvulla.

 Materiaali 
Yleisin arkikäytössä olevien kauluspaitojen materiaali on puuvilla–polyester-sekoitekangas (60–65 prosenttia puuvillaa, 40–35 prosenttia polyesteria) hyvien puhtaanapito- ja silitysominaisuuksiensa vuoksi. Vaativaan pukeutumiseen tarkoitetut kauluspaidat ovat puolestaan 100 prosenttia puuvillaa tai silkkiä. 

Vapaa-ajan paitojen suosittuja materiaaleja ovat ruudullinen flanellikangas, puuvillatvilli, 100-prosenttinen polyesteri ja denim.

Solmion käyttö
pienoiskuva|pysty|Barack Obama pukeutuneena valkoiseen kauluspaitaan ja sinisävyiseen solmioon.
Solmiota käytetään kauluspaidan kanssa, kun vaaditaan muodollista pukeutumista. Tällöin paidan ylin nappi on kiinni, jotta solmion solmu näyttää hyvältä ja asettuu oikealle paikalleen.Mies ja paita, Yhteishyvä 1/2004, s. 27.

Isossa-Britanniassa raidallisia solmioita käytetään muun muassa koulujen, varuskuntien ja yhdistysten symboleina.

Kauluspaidan koko

Kauluspaidan koko ilmoitetaan Suomessa kirjain–numero-yhdistelmällä, jossa numero tarkoittaa kauluksen ympärysmittaa senttimetreissä. Numeron edellä oleva kirjain ilmaisee erityyppisiä vartaloita:

A = Tyköistuva malli/Extra Slim Fit 
B = Solakka Särkikoski-Pursiainen (2001), s. 273 /Slim Fit 
C = Normaali 
D = Tanakka 
E = Tukeva 
F = Vatsakas 

Paidan kaulus on oikean kokoinen, kun yksi sormi mahtuu kauluksen ja kaulan väliin, kun kaulus on napitettu kiinni, eikä se silloin kiristä tai purista.Särkikoski-Pursiainen (2001), s. 56.

Nykypäivänä on varsin yleistä käyttää vakiokokoisen kauluspaidan sijaan mittatilauspaitaa, joka on tehty yksilöllisesti asiakkaan mittoihin. Palveluja tarjotaan vaatturiliikkeissä, internetissä toimivissa tilauslomakepalveluissa sekä kotiin tai työpaikalle tehtävissä mittatapahtumissa.

 Kaulus 
pienoiskuva|pysty|Vaaleansininen kauluspaita, jossa nappikaulus.
Taitekaulus
Taitekaulus on paidan kauluksista yleisin ja tavallisin malli.

Buttondown-kaulus eli nappikaulus

Tämä kaulus on saanut nimensä siitä, että kauluksen kärjet on kiinnitetty napeilla paitaan. Tämän kaulustyypin etuna pidetään kauluksen pysymistä omalla paikallaan, myös ilman solmiota.

Nappikaulus- eli buttondown-kauluspaitaa ei pidetä juhlavana, vaikka se olisi väriltään valkoinen. Sitä ei myöskään pidetä sopivana työelämän vaativaan pukeutumiseen.Mies ja paita, Yhteishyvä 1/2004, s. 28. Nappikauluspaitaa voidaan käyttää myös ilman solmiota. Silloin paidan ylin nappi jätetään auki.

Piilonappikaulus

Tämä kaulusmalli on samanlainen kuin nappikaulus paitsi että kauluksen kärjet paitaan kiinnittävät napit on piilotettu.

Neulakaulus

Neulakauluksessa kärkien läpi pujotetaan neula. Kauluksessa saattaa olla valmiit reiät. Neulan voi pujottaa myös kauluksen kärkien läpi ilman valmiita reikiä. Ne häviävät yleensä pesussa. Neulakaulus sopii parhaiten juhlavaan valkoiseen tai vaaleaan paitaan.Särkikoski-Pursiainen (2001), s. 55.Roetzel (2000), s. 53.

Tab-kaulus

Tab-kauluksessa kärjet yhdistetään lenkillä. Tämä kaulustyyppi, kuten neulakauluskin, vaatii solmion näyttääkseen asialliselta.

Cut away -kaulus

Cut away -kaulus on tavallista taitekaulusta matalampi ja kauluksen kärjet ovat normaalia kauempana toisistaan. Cut away -kauluksen kanssa käytettävän solmion on oltava leveä ja solmun suurempi ns. Windsor-solmu.

Kalvosimet
pienoiskuva|Ranskalainen kalvosin ja koristeellinen kalvosinnappi.
Pitkähihaisen kauluspaidan hihansuita sanotaan kalvosimiksi. Ne pannaan kiinni joko tavallisilla napeilla tai kalvosinnapeilla. Kalvosimia on olemassa kahta eri tyyppiä.

Yksinkertaiset kalvosimet

Näitä kalvosimia käytetään tavallisissa arkipaidoissa. Ne menevät limittäin toistensa päälle ja napitetaan kiinni. Yksinkertaisissa kalvosimissa voi olla napinlävet myös nappien vieressä, jolloin napit voi poistaa ja käyttää kalvosinnappeja.

Kaksinkertaiset (tai ranskalaiset) kalvosimet

Kaksinkertaiset kääntökalvosimet eli ranskalaiset kalvosimet ovat juhlavammat ja niiden kanssa tulee etikettioppaan mukaan käyttää aina kalvosinnappeja.

Paidan väri

Perinteinen kauluspaita sekä arkeen että juhlaan on valkoinen, pitkähihainen kauluspaita. 

Vaaleansininen on toinen suosittu paidan väri, varsinkin niissä tilanteissa joissa valkoinen mielletään liian muodolliseksi. Monet liike-elämän henkilöt pukeutuvat mielellään yksiväriseen tai kapearaidalliseen paitaan. Yksivärisen puvun tai yhdistetakin kanssa voidaan käyttää yksiväristen ohella hillityn kuviollista paitaa.

 Lähteet 

Kirjallisuutta
Kressley, Carson: Hihasta vedettyä – tyyliopas miehelle. Otava, 2005.
Nilsson, Per: Tyyliä! – pukeutumis- ja tapaopas miehelle. WSOY, 2003.
Roetzel, Bernhard: Täydellinen herrasmies – klassisen miestenmuodin käsikirja. Könemann, 2000.
Spillane, Mary: Miehen tyyli- ja pukeutumisopas. WSOY, 1994.
Särkikoski-Pursiainen, Hilkka: Bisnespukeutuminen. Edita, 2001.

 Aiheesta muualla 

Paidan ja solmion valintaopas . Artikkeli paidan ja solmion yhteen sovittamisesta.
How to Buy a Man's Dress Shirt. Ohje kauluspaidan hankintaan. 
How to Choose a High-Quality Dress Shirt. Ohje laadukkaan pukupaidan hankintaan. 
 Hautaviita, Aliisa: Lempipaita suomalaiselle miehelle - Valikoiman laajentaminen tulevaisuuden mahdollisuutena. Metropolia AMK:n opinnäytetyö.

Luokka:Paidat
Luokka:Seulonnan keskeiset artikkelit